PATVIRTINTA

Kauno miesto savivaldybės tarybos

2015 m. gegužės 19 d.

sprendimu Nr. T-230

**kauno MIESTO SAVIVALDYBĖS senjorų tarybos nuostatai**

I SKYRIUS

BENDROSIOS NUOSTATOS

1. Kauno miesto savivaldybės senjorų taryba (toliau – Taryba) sudaroma siekiant užtikrinti veiksmingą valstybės ir Kauno miesto savivaldybės (toliau – Savivaldybė) institucijų ir įstaigų ir vyresniojo amžiaus žmonių (toliau – senjorai) interesams atstovaujančių nevyriausybinių organizacijų bendradarbiavimą, sudarant galimybę senjorams dalyvauti sprendžiant su jais susijusius klausimus įvairiose valstybės ir Savivaldybės institucijose ir įstaigose, skatinti senjorų mokymąsi ir aktyvų dalyvavimą visuomeniniame ir politiniame gyvenime.
2. Taryba savo veikloje vadovaujasi Lietuvos Respublikos Konstitucija, Lietuvos Respublikos įstatymais, Nacionaline 2012-ųjų Europos vyresnio amžiaus žmonių aktyvumo ir kartų solidarumo metų programa, patvirtinta Lietuvos Respublikos socialinės apsaugos ir darbo ministro 2012 m. kovo 15 d. įsakymu Nr. A1-156, Savivaldybės tarybos sprendimais, mero potvarkiais, kitais teisės aktais ir šiais nuostatais.
3. Taryba savo sprendimus priima laikydamasi nešališkumo, objektyvumo, lygiateisiškumo ir nediskriminavimo principų. Priimdama sprendimus Taryba yra savarankiška.
4. Tarybos nariams už darbą nemokama.

## II SKYRIUS

## TARYBOS TIKSLAS IR FUNKCIJOS

1. Tarybos uždavinys – nagrinėti senjorų gyvenimo kokybės klausimus, teikti valstybės ir Savivaldybės institucijoms ir įstaigoms pasiūlymus dėl senjorų reikmes atitinkančios ir socialinį teisingumą įgyvendinančios politikos strategijos.
2. Taryba, įgyvendindama jai pavestą uždavinį, atlieka šias funkcijas:

6.1. analizuoja valstybės ir Savivaldybės institucijų parengtus teisės aktų, susijusių su senjorų gyvenimo kokybe, projektus, taip pat materialinę padėtį charakterizuojančią statistinę medžiagą;

6.2. teikia pasiūlymus, išvadas ir rekomendacijas dėl:

6.2.1. valstybės ir Savivaldybės institucijų parengtų teisės aktų projektų, nurodytų 6.1 papunktyje;

6.2.2. senjorų profesijos, politikos ir strategijos formavimo ir prioritetų nustatymo, iniciatyvų įgyvendinimo bendruomenėje;

6.2.3. senjorų interesų atstovavimo, rengiant socialinės integracijos ir kitas programas, skirtas senjorų problemoms spręsti;

6.2.4. bendradarbiavimo su užsienio valstybių institucijomis, sprendžiant senjorų problemas;

 6.3. teikia Kauno miesto nevyriausybinių organizacijų rėmimo tarybai pasiūlymų dėl projektų prioritetų nustatymo;

6.4. sprendžia kitus Tarybos kompetencijai priskirtinus klausimus.

### **III** **SKYRIUS**

### **TARYBOS TEISĖS**

7. Taryba, atlikdama jai pavestas funkcijas, turi teisę:

7.1. kreiptis į valstybės institucijas, mokslo ir studijų institucijas su prašymu pateikti išvadas ir kitokią reikiamą medžiagą, kviesti į savo posėdžius valstybės ir Savivaldybės institucijų ir įstaigų, kitų nevyriausybinių organizacijų ir įstaigų atstovus ir nepriklausomus ekspertus;

7.2. kviesti į savo posėdžius Savivaldybės tarybos narius, Savivaldybės administracijos padalinių, įmonių, organizacijų atstovus ir kitus asmenis;

 7.3. svarstyti klausimus dėl senjorų profesijos, politikos ir strategijos formavimo, konsultavimo, laisvalaikio ir užimtumo organizavimo, leidybos ir kita teisėta veikla užsiimančių organizacijų steigimo;

7.4. skatinti senjorų mokymąsi ir aktyvų dalyvavimą visuomeniniame ir politiniame gyvenime;

7.5. gauti iš Savivaldybės administracijos padalinių, įmonių, įstaigų, organizacijų Tarybos darbui reikiamą informaciją apie visus rengiamus teisės aktų socialiniais klausimais projektus, taip pat kitą tiesiogiai su senjorų gyvenimo kokybe susijusią informaciją;

7.6. skleisti visuomenei informaciją apie Tarybos veiklą, organizuoti diskusijas;

7.7. naudotis Savivaldybės administracijai priklausančiomis techninėmis ir organizacinėmis priemonėmis.

**IV SKYRIUS**

**TARYBOS SUDARYMAS IR DARBO ORGANIZAVIMAS**

8. Tarybą sudaro Savivaldybės taryba savo kadencijos laikui.

9. Taryba sudaroma visuomeniniais pagrindais iš Savivaldybės tarybos narių, valstybės tarnautojų, gyvenamųjų vietovių bendruomenių ir bendruomeninių organizacijų atstovų, kitų Savivaldybės bendruomenės narių ir nevyriausybinių organizacijų atstovų.

10. Tarybos pirmininką, pirmininko pavaduotoją ir sekretorių Taryba išsirenka pirmojo posėdžio metu dalyvavusių narių balsų dauguma.

11. Tarybos darbą organizuoja, posėdžiams pirmininkauja, už Tarybos veiklą atsako ir jai atstovauja Tarybos pirmininkas, jeigu jo nėra, – Tarybos pirmininko pavaduotojas.

12. Jeigu Tarybos narys atsistatydina anksčiau, negu pasibaigia Tarybos kadencija, nutrūksta jo darbo santykiai atstovaujamoje įstaigoje ar organizacijoje arba jis nustoja būti atstovaujamos organizacijos vadovu ar renkamosios institucijos nariu, tai Savivaldybės taryba vietoj jo paskiria kitą asmenį.

13. Pagrindinė Tarybos darbo forma – posėdžiai. Jie šaukiami ne rečiau kaip kartą per 3 mėnesius. Tarybos posėdžius šaukia, posėdžio laiką, vietą ir darbotvarkę nustato Tarybos pirmininkas. Apie Tarybos posėdžio laiką, vietą ir darbotvarkę Tarybos sekretorius ne vėliau kaip prieš 2 dienas informuoja Tarybos narius.

14. Tarybos sprendimai priimami paprasta balsų dauguma. Balsams pasiskirsčius po lygiai, lemia Tarybos posėdžio pirmininko balsas. Tarybos sprendimas yra teisėtas, jei Tarybos posėdyje dalyvauja daugiau kaip pusė Tarybos narių. Tarybos sprendimai įforminami protokolu. Tarybos posėdžių protokolus pasirašo Tarybos (posėdžio) pirmininkas ir sekretorius. Tarybos išvadas, pasiūlymus ir kitus dokumentus pasirašo Tarybos pirmininkas. Tarybos sekretorius tvarko ir saugo Tarybos posėdžių protokolus ir kitus su Tarybos veikla susijusius dokumentus.

### **V** **SKYRIUS**

### **BAIGIAMOSIOS NUOSTATOS**

15. Taryba atsiskaito Savivaldybės tarybai vieną kartą per metus, iki kitų metų balandžio 30 dienos.

16. Tarybą naikina, jos nuostatus tvirtina ir keičia Savivaldybės taryba.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_